**Opis predmetu zákazky**

**Pomocné čistiace služby a zváračské práce počas odstávky a prevádzky technológie ZEVO**

**Časť 2 Pomocné zváracie a kovoobrábacie práce počas odstávky ZEVO**

Termín odstávky: 26.5. – 28.6.2024

Zváracie práce budú realizované na technológiách kotlov K1 a K2 vo vnútorných aj vonkajších priestoroch a taktiež na priľahlých strojno-technologických zariadeniach ZEVO. Pri cenových kalkuláciách treba zohľadniť nutnosť prác v stiesnenom vnútornom priestore kotlov a zvýšenú prašnosť, dodržiavanie harmonogramu. Taktiež treba zohľadniť súčasné práce iných firiem v jednom priestore tzv. združenú montáž.

Všeobecný rozsah prác:

* Všeobecná príprava zvarov
* Naváranie, vyváranie nerovností rámov roštu
* Brúsenie rámov roštu do rovných plôch
* Demontáž, osadenie, navarenie armatúr
* Naváranie pásov „HARDOX“ na technológiu kotlov
* Naváranie brzdných trojuholníkov na podávacie stoly kotlov
* Vyhotovenie potrebných návarov a tvrdonávarov
* Vizuálna a kapilárna kontrola zvarov
* Upravenie trasovania potrubí
* Prípravné a dokončovacie kovoobrábacie práce ako ohýbanie, rezanie, úkosovanie, brúsenie a tepelné delenie materiálov

Požiadavky na technológiu zvárania:

* zváranie rúr kyslíkovo-acetylénovým plameňom
* zváranie rúr a plechov oblúkom obalenou elektródou
* zváranie rúr a plechov v aktívnom resp. inertnom plyne taviacou elektródou

Konkrétny rozsah prác: viď výkaz výmer

1. *Naváranie (úprava) HARDOX pásov na prechodové stoly K1, K2*

Obstarávateľ dodá presne nastrihané HARDOX pásy, Zhotoviteľ si ich definitívne upraví a navarí viď príloha. Zváranie musí byť elektrickým oblúkom, typ elektródy EB 121. Obstarávateľ v prípade potreby zabezpečí opieskovanie prechodového stola na dosiahnutie čistého podkladu.

1. *Demontáž opotrebovaných oterových pásov a navarenie nových HARDOX pásov v chladených násypkách kotlov K1, K2*

Zhotoviteľ zdemontuje pôvodné opotrebené oterové pásy zo šácht chladenej výsypky technológiou rezania (brúsenia). Obstarávateľ dodá presne nastrihané HARDOX pásy, Zhotoviteľ si ich definitívne upraví a navarí viď príloha. Zváranie musí byť elektrickým oblúkom, typ elektródy EB 121. Obstarávateľ v prípade potreby zabezpečí opieskovanie chladených šácht na dosiahnutie čistého podkladu pre zváranie. Obstarávateľ zabezpečí výstavbu lešenie v šachte.

1. *Navarenie chýbajúcich brzdných trojuholníkov podávacích stolov K1, K2 , prípadne vyhotovenie a obnova tvrdonávaru*

Zhotoviteľ odbrúsi po vzájomnej dohode s Obstarávateľom vybrané poškodené brzdné trojuholníky, miesto začistí a na ich miesto navarí náhradné. V prípade menšieho poškodenia zabezpečí Zhotoviteľ navarenie (obnovenie) tvrdonávaru na pôvodné trojuholníky. Rozsah opráv sa stanoví na mieste pri obhliadke podávacieho stola. Na navarenie tvrdonávaru sa musí použiť rutilom obalená elektróda typu E 25 20 R / E310-16.

1. *Naváranie a výbrus povrchu poškodených nosných koľajníc na roštoch kotlov*

V prípade poškodenia vedenia nosných koľajníc roštov, zabezpečí Zhotoviteľ ich opravu viď Príloha výbrusom a následným naváraním pre obnovenie funkčnosti vodiacich koľajníc. Materiál koľajníc je konštrukčná oceľ, zváranie el. oblúkom, typ použitej elektródy EB121.

1. *Preplátovanie sklzov škvary z kotlov K1, K2 smerom do šachty odškvarovača (HARDOX plechy)*

Vo sklzoch kotlov smerom z roštovísk do šachty odškvarovačov sú predraté sklzové plochy. Zhotoviteľ zabezpečí ich preplátovania a navarenie plechmi HARDOX. Tieto mu dodá Obstarávateľ pričom zhotoviteľ si ich vhodne nareže a predpripraví na naváranie. Rozsah plátovania sa určí na mieste, zváranie el. oblúkom, typ použitej elektródy EB121.

1. *Oprava sklzov z vynášačov škvary K1, K2 navarením nových HARDOX platní*

Škvarové výsypky v odškvarovni viď príloha sú miestami opotrebované, predraté. Zhotoviteľ zabezpečí ich preplátovanie a navarenie plechmi HARDOX. Tieto mu dodá Obstarávateľ pričom zhotoviteľ si ich vhodne nareže a predpripraví na naváranie. Rozsah plátovania sa určí na mieste, zváranie el. oblúkom, typ použitej elektródy EB121. Obstarávateľ zabezpečí vyčistenie zásobníka škvary a prípadnú výstavbu lešenie pre bezpečné naváranie.

1. *Iné nepredpokladané zváračské práce na technológii ZEVO*

Zváračské a kovoobrábacie práce podľa aktuálnej odstávkovej potreby po predchádzajúcej dohode so zástupcom Obstarávateľa. Obstarávateľ požaduje zváranie rúr kyslíkovo-acetylénovým plameňom, zváranie rúr a plechov oblúkom obalenou elektródou, zváranie rúr a plechov v aktívnom resp. inertnom plyne taviacou elektródou.

Požiadavky na vybavenie pracovníkov:

* Dodávateľ použije vlastné zváracie, brúsne a rezné elektrické nástroje, taktiež potrebné zváracie plyny
* Dodávateľ si zabezpečí vlastné brusivo a prídavný zvárací materiál
* Dodávateľ zabezpečí pre pracovníkov potrebné OOPP ako pracovné rukavice, pevnú obuv, pracovné oblečenie, zváracie prilby, ochranné okuliare a pod.

Požiadavky na kvalifikáciu:

* Firma disponuje platným oprávnením STN EN ISO 9606-1
* Jednotliví pracovníci sú odborne spôsobilí na činnosť **zvárač** spôsobilý zhotoviť zvary v rozsahu oprávnenia daného STN EN ISO 9606-1
* Zhotoviteľ dodá zoznam pracovníkov ktorí budú na zákazke pracovať (minimálne 4 zvárači), títo musia mať platné zváračské vyššie požadované oprávnenia a certifikáty, zdravotné prehliadky

Požiadavky na pracovnú dobu:

* Denne počas doby trvania odstávky podľa potrieb ZEVO, maximálne však od 6:00 do 18:00, v prípade potreby aj počas víkendov a sviatkov.
* Rozsah a termíny výkonu prác dodá Obstarávateľ Zhotoviteľovi 15 dní pred začiatkom odstávky. OLO a.s. si vyhradzuje právo na úpravu harmonogramu podľa aktuálnych odstávkových potrieb.
* Upresnenie časového rozsahu práce pomocných zváračských a kovoobrábacích prác a potrebného počtu pracovníkov na daný deň bude prebiehať na dennej báze telefonickým kontaktom medzi oboma stranami, prípadne na rannej porade počas odstávky, kde sa určí rozsah prác na nasledujúci deň.
* Poskytnutie výkonu pomocných zváračských a kovoobrábacích služieb je obmedzené maximálnym množstvom rozsahu práce (človekohodín) uvedeným vo výkaz výmer.

Iné požiadavky:

* Do jednotkovej ceny služby pomocných zváračských a kovoobrábacích prác si Zhotoviteľ zahrnie: dopravu pracovníkov na miesto výkonu práce (ZEVO Bratislava) v odhadovanom počte 25 príjazdov a 25 odjazdov, taktiež ich vybavenie OOPP, nástrojové vybavenie vrátane všetkých súvisiacich nákladov potrebných na realizovanie prác
* Zhotoviteľ je povinný viesť stavebný denník so zapisovaním minimálne: prevzatie staveniska, počet pracovníkov na stavbe v ten ktorý deň v počte hodín od – do, vykonané práce v ten ktorý deň. Denník sa podpisuje počas odstávky na dennej báze na rannej porade

Protiplnenia Obstarávateľa:

* Poskytnutie elektriny, pitnej vody, paletových vozíkov, VZV
* Poskytnutie sociálnych a sprchových kontajnerov